In campagna cun sos puzzones

Cant’est dulche in campagna s’iscultare
cuddu chi sos puzzones sun cantende
e tra issos e issos regionende
cun s’issoro limbazu singulare.

E deo isculto custas naturales
boghes de sa natura affettuosa
e s’anima mia bona e dolorosa
olvidat tantas penas tantos males.

Ite nàn sos puzzones? Cal’istoria,
cale vida, cunfidan sos puzzones?
Issos puru sas bassas passiones
den sentire, cun impetu de gloria,

Che a nois matessi? Sa natura
no est forzis sa mamma principale
o siet in su bene o in su male,
pro dogni tribulada criatura?

Su Deus chi regnat, regnat pro s’istore
e pro sa culumba. Unu pro sa fura
naschidu est, s’ateru in dulzura
passa sa vida in operas d’amore.

E sos omines forzis non sun gai
dae sos tempos d’Abele e Cainu?
Unu naschet terribile assassinu,
unu solu istimare ischit assai.

E deo gai mi sento. De canzones
nutro s’anima mia e de amore.
Pro cussu cun simpatia e cun ardore
isculto sos mutos bostros o puzzones.